Klaus Allofs

Klaus Allofs (født 5. december 1956 i Düsseldorf, Vesttyskland) er en pensioneret tysk fodboldspiller, der spillede som angriber hos de tyske klubber Fortuna Düsseldorf, FC Köln og Werder Bremen, samt for Marseille og Bordeaux i Frankrig. Han var desuden en årrække fast mand på Tysklands landshold, som han blev både europamester i 1980 med, og nr. 2 med ved VM i 1986. Han er storebror til Thomas Allofs.

Klubkarriere

Fortuna Düsseldorf 
Allofs startede sin seniorkarriere i 1975 hos Fortuna Düsseldorf, som han var tilknyttet i seks sæsoner. To gange, i 1979 og 1980 var han med til at vinde DFB-Pokalen med holdet, og var også i finalen i Pokalvindernes Europa Cup med klubben i 1979. Dette år blev han også topscorer i Bundesligaen.

FC Köln 
Efter i 1981 at være skiftet til Düsseldorfs lokalrivaler 1. FC Köln fortsatte Allofs med sin gode form og sine mange mål. Han vandt i 1983 med klubben endnu en DFB-Pokaltitel, og blev i 1985 for anden gang Bundesligaens topscorer. I 1986 var han desuden med til at føre klubben frem til finalen i UEFA Cuppen, der dog blev tabt til spanske Real Madrid.

Olympique Marseille 
Efter seks sæsoner og en masse succes i Köln prøvede Allofs i 1987 lykken i udlandet, da han skrev kontrakt med Ligue 1-klubben Olympique Marseille i Frankrig. Hans to sæsoner i klubben bød på 59 ligakampe og 20 scoringer, og kulminerede i det andet år, da klubben vandt The Double, altså både Ligue 1 og Coupe de France.

Girondins Bordeaux 
Marseilles sydfranske rivaler Girondins Bordeaux blev næste stop for Allofs, da han skrev kontrakt med klubben i 1989. Han spillede kun for klubben i en enkelt sæson, og nåede at score 14 mål i 37 ligakampe.

Werder Bremen 
Allofs afsluttede sin karriere tilbage i Tyskland, med tre sæsoner hos traditionsklubben Werder Bremen. Opholdet her blev særdeles succesfuldt, idet han i 1993 her vandt sit eneste tyske mesterskab, og året før sin fjerde DFB-Pokal. Det lykkedes ham også, i tredje forsøg, at vinde en Europa Cup-finale, da klubben i 1992 triumferede i Pokalvindernes Europa Cup efter finalesejr over AS Monaco. Allofs scorede her det ene mål i Werders 2-0 sejr.

Landshold 
Allofs nåede over en periode på elleve år at spille 56 kampe og score 17 mål for Vesttysklands landshold. Han debuterede for holdet i 1978 og var efterfølgende med til at blive europamester ved EM i 1980 i Italien og sølvvinder ved VM i 1986 i Mexico. Han var også i truppen til EM i 1984 i Frankrig. Ved EM-triumfen i 1980 blev han desuden turneringens topscorer.

Titler 
Bundesligaen
 1993 med Werder Bremen

DFB-Pokal
 1979 og 1980 med Fortuna Düsseldorf
 1983 med FC Köln
 1991 med Werder Bremen

Ligue 1
 1989 med Olympique Marseille

Coupe de France
 1989 med Olympique Marseille

Pokalvindernes Europa Cup
 1991 med Werder Bremen

EM
 1980 med Vesttyskland

Eksterne henvisninger 

 Fussballdaten.de spillerinfo
 Weltfussball.de spillerinfo
 National-football-teams.com spillerinfo

Fodboldspillere fra Tyskland
Fodboldspillere fra Fortuna Düsseldorf
Fodboldspillere fra 1. FC Köln
Fodboldspillere fra Olympique Marseille
Fodboldspillere fra Girondins Bordeaux
Fodboldspillere fra Werder Bremen
Personer fra Düsseldorf
Deltagere ved det europæiske mesterskab i fodbold 1980
Deltagere ved det europæiske mesterskab i fodbold 1984
Deltagere ved verdensmesterskabet i fodbold 1986